दरभंगा / नई दिल्ली : मैथिलीक साहित्यकार डा॰ महेँद्र नारायण राम के एहि बरख साहित्य अकादमी अनुवाद पुरस्कार लेल चयन कैल गेलन अछि। नीलकमल उपनाम सऽ ख्याति डा॰ राम केँ इ पुरस्कार कोँकणी उपन्यासकार दामोदर मावजो के उपन्यास कार्मेलीन केँ मैथिली अनुवादक लेल देल जाओत। एकर प्रकाशन साहित्य अकादमी द्वारा कैल गेल अछि। अकादमी मे मैथिली सलाहकार बोर्डक पूर्व सदस्य डा॰ राम अखन डायट पूसा मे व्याख्याताक पद पर कार्ययत छथि। शिक्षा विभागक अधिकारी केँ रुपमे काज कऽ चुकल डा॰ राम मूलतः खुटौना,मधुबनी केर रहनिहार छथि। मैथिली अकादमीक पूर्व अध्यक्ष रहि चुकल डा॰ राम बिहार संस्कृत शिक्षा बोर्डक सदस्यक संगे कला-संस्कृति आ युवा विभागमे अपन योगदान दऽ चुकल छथि। लोकगाथा कारिख, पंचलोकदेवता, रमणजी ग्राम सभा सऽ विधान सभा धरि, सलहेश गाथा, दीनाभद्री लोकगाथा, मैथिली लोकगाथा/स्वरुप विवेचन आ प्रस्तुति, लोकदर्शन, जेना जनलियनि संगे बहुतो किताबक अनुवाद आ लेखन कयने छथि। 